Prim hírek - Bővült az OKI nyomtatópalettája – egy színnel több
Czipperer Dia, 2013. november 15. 12:14
Az OKI sajtótájékoztatón mutatta be digitális nyomtatóinak legújabb tagjait. A vállalat a pénzügyi eredményekről is beszélt, amelyek igen kecsegtetőek a jövőre nézve. Áprilistól szeptemberig mintegy 15%-kal sikerült árbevételeit növelnie: a legnagyobb fejlődést a közép-kelet-európai régióban produkálta. Az új termékek bevezetése pedig tovább lendíthet mindezen, hiszen olyan lehetőségek kiaknázását teszi lehetővé, amelyre korábban nem is gondoltunk volna.
Több szín, több lehetőség
Az ES9541 Az A3-as multifunkciós nyomtatók palettáját bővíti, méghozzá oly módon, hogy egy új technológiai megoldással áll a felhasználók rendelkezésére. A négy tonerkazetta mellett egy ötödik is helyet kapott, melynek köszönhetően fehér és átlátszó nyomtatásra is képes a készülék, tehát, ha szigorúan vesszük, összesen hat színes digitális géppel van dolgunk.
Az újonnan bemutatott nyomtató olyan megoldásokra képes, melyeket a nyomdákban alkalmaznak. Például újságpapír vékonyságú lapra is nyomtathatunk, de akár pólónyomásra is használhatjuk – hiszen a fehér szín ezt is lehetővé teszi – de átlátszó réteget is felvihetünk a lapra, amellyel egyedi üzeneteket, mintákat is kihangsúlyozhatunk, prémium hatást érhetünk el vele.
A nyomtatásnál itt már nincs szürke háttér, és a fényhenger sem veszít minőségéből a használat alatt. Ez utóbbi azt jelenti, hogy az első és az utolsó nyomtatás is ugyanolyan minőségű lesz az adott fényhengerrel. A készülék díjat is nyert már: a „Best of Viscom 2013” elismerést kapta meg.
Az iroda zsenijei
A nem mindennapi modell mellett két négyszínes készüléket is bemutatott a vállalat: az ES9431 és C931-es nyomtatókat. Ezek – ahogy a vállalat véli – minőségi színes nyomatok előállítására is képesek, de ugyanakkor hétköznapi, irodai használatra is teljesen megfelelőek.
Mindkét modell esetében optimalizálható a színmélység és a nyomtatási minőség, valamint speciális színkezelésre is van lehetőségünk: mindez a Fiery XF Version program segítségével. Ezek a modellek is támogatják a kreatív papírokat A6 és SRA3 méret között.
Kulcsszavak:	OKI nyomtató nyomtatás LED prémium nyomdagép
Telepíteni és irányítani is távolról lehet a Zebra nyomtatóit
Többen nyomtatnak otthon vonatjegyet